युनिभर्सिटी कप भोलिदेखि
युनिभर्सिटी क्रिकेट कपको दोस्रो संस्करण शुक्रबार सुरु हुँदै छ । युनिभर्सिटी क्रिकेट क्लबको आयोजनामा त्रिवि क्रिकेट मैदानमा हुने प्रतियोगितामा १६ कलेजले सहभागिता जनाउने छन् । 
काठमाडौँ — युनिभर्सिटी क्रिकेट कपको दोस्रो संस्करण शुक्रबार सुरु हुँदै छ । युनिभर्सिटी क्रिकेट क्लबको आयोजनामा त्रिवि क्रिकेट मैदानमा हुने प्रतियोगितामा १६ कलेजले सहभागिता जनाउने छन् । प्रतियोगितामा गत वर्षका विजेता नेपाल कमर्स र उपविजेता शंकरदेव क्याम्पससहित गोल्डेनगेट कलेज, त्रिभुवन विश्वविद्यालय ‘ए’ र ‘बी’, कसमस कलेज, डीएभी, ओमेगा कलेज, के एन्ड के, बोन कलेज, सेन्ट जेभियर्स, ट्रिटन, क्यारेबियन, युनिग्लोब, न्यु समिट, जनता उमावि कलेजले प्रतिस्पर्धा गर्नेछन् ।‘प्रतियोगिता आयोजना गरेर नाफा कमाउनु भन्दा पनि कलेज क्रिकेटमा चहलपहल होस् भन्ने हामीले चाहेका छौं,’ प्रतियोगिताका निर्देशक सुदीप शर्माले बताए । उनले राष्ट्रिय टोलीबाहिरका खेलाडीलाई यसले राम्रो प्लेट फर्म प्रदान गर्ने आस लिए । विजेताले २ र उपविजेताले १ लाख पाउने छन् । उत्कृष्ट खेलाडीले २५ हजार, उत्कृष्ट बलर र ब्याट्सम्यानले १०–१० हजार पाउने छन् । प्रत्येक खेलका म्यान अफ द म्याचलाई एक्सस्टेप सुजबाट ५ हजारबराबरको गिफ्ट भौचर र नगद १ हजार रुपैयाँ दिइने आयोजकले जनाएको छ । गोल्डेनगेट कलेजको मुख्य प्रायोजनामा हुने प्रतियोगितालाई मोडल ग्लोबल भिसा कन्सल्टेन्सी र मदन भण्डारी स्पोटर््स एकेडेमीले सह–प्रायोजन गरेका छन् । प्रतियोगिता गर्न करिब ३० लाख खर्च लाग्ने आयोजकको दाबी छ । ‘कलेज क्रिकेट नियमित होस् भनेर गोल्डेनगेट कलेज यसमा आबद्ध भएको हो । अर्को वर्ष यसलाई लिगकम नकआउटका आधारमा गर्न हामीले जोड दिएका छौं,’ गोल्डेनगेटका प्रमुख कार्यकारी अधिकृत रमेश सिलवालले भने ।